## Päätavoite

Seuran tarkoituksena on edistää ja ylläpitää matalan kynnyksen sulkapalloharrastusta seuran toiminta-alueella siten, että mahdollisimman moni seuran jäsen harrastaisi joko kunto-, kilpa-, tai huippu-urheilua edellytystensä ja tarpeidensa mukaan. Tavoitteena on saada seuraamme uusia aktiivisia jäseniä eri ikäryhmistä. Seuramme pyrkii edistämään myös puhtaan urheilun mainetta yhdessä sulkapalloliiton kanssa.

## Varsinainen toiminta

### Valmennustoiminta

Tavoitteena on kestävän valmennustoiminnan kehittäminen ja kouluttaminen Paraisilla. Tuemme seurassamme valmennuskoulutusta, jotta voimme turvata lajin jatkuvuuden kaupungissamme.

Tarkoituksena on saada seuraamme lisää valmentajia, ja ykköstason valmentajat saada kakkostason koulutusohjelmaan.

Nykyiset valmentajat päivittävät tietojaan liiton valmennuskursseilla. Myös LiikU:n kursseja voidaan hyödyntää seuran toimijoiden kouluttautumiseen.

### Junioritoiminta

Seuramme tarkoituksena on kehittää nuorille kunnollinen ja rehti harrastus, joka parantaa fyysistä kuntoa ja antaa valmiuksia toimia sosiaalisesti muiden urheilijoiden kanssa.

Panostamme laadukkaaseen juniorivalmennukseen niissä rajoissa kuin valmennusresurssit ja salivuorot antavat myöten. Tarkoitus on jatkaa kahden valmennusryhmän pyörittämistä (sulkkiskoulu ja kilparyhmä). Tavoitteena ovat nykyisten junioreiden pelaaminen LounaSulan kisoissa sekä menestyneempien junioreiden pelaaminen kansainvälisissä juniorieliittikisoissa. Parhaimmat junioripelaajamme pelaavat kilpailuja myös ulkomailla, jolloin saadaan kokemusta jo varhaisessa vaiheessa kansainvälisiltä kentiltä.

Syksystä 2020 alkaen kilparyhmässä on ollut mukana myös aikuispelaajia ja tätä jatkamme myös vuonna 2022.

### Kilpapelaajat

Seurassamme on erittäin menestyviä pelaajia, joiden kehitystä pyrimme tukemaan niin paljon kuin se on mahdollista. Seuramme pelaajia on mukana PIF-akatemian toiminnassa, joka organisoi alueelliset harjoitukset 3 x viikossa alueen tavoitteellisimmille urheilijoille. Seuramme kilpapelaajat osallistuvat mahdollisuuksien mukaan Euroopan kisoihin sekä aikuisten että junioreiden puolella. Parhaat pelaajamme pelaavat ulkomailla n. 2-4 kilpailua vuodessa. Seuramme junioreita kuuluu myös ikäluokkiensa maajoukkueryhmiin. Aletaan kehittää ”Pelaajan polkua”.

### Kuntopelaajat

Kuntopelaajille pyritään järjestämään pelimahdollisuus vähintään kaksi kertaa viikossa. Pyritään myös kehittämään heidän pelitaitojaan. Tavoitteena on kuntopelaajien fyysisen kunnon parantuminen ja ylläpitäminen sekä sosiaalisen kontaktin luominen muihin kuntopelaajiin. Päätavoite on kuitenkin ilo ja virkistyminen hyvän harrastuksen parissa. Osa seuramme kuntopelaajista osallistuu myös aikuisten harrastekilpailuihin.

### Perhesulkis

Seuran jäsenillä on mahdollisuus käydä pelaamassa yhdessä perheensä kanssa sunnuntain perhevuorolla. Tavoitteena on saada perheet sitoutumaan toimintaan ja samalla todeta sulkapallo hyväksi koko perheen harrastukseksi. Tätä kautta pyritään saamaan myös uusia junioreita seuramme valmennusryhmiin ja uusia kuntopelaajia kuntopelaajien rinkiin. Hyvänä asiana koetaan perheen yhteinen tekeminen ja aika saman asian parissa.

### Kilpailutoiminta

Kilpailuihin osallistumista seura tukee järjestämällä kisoja kotihallissaan Puntissa. Kannustamme jäseniämme osallistumaan kilpailuihin. Seuramme tavoitteena on edelleen järjestää yksi juniorieliitti- ja yksi eliittikisa kaudessa. Nykyisten sääntöjen ja ohjeistuksen mukaan juniorieliitin yhteydessä voidaan peluuttaa myös senioriluokkia. Kilpailujen järjestäminen vaatii seuran kaikilta jäseniltä panostusta kisojen onnistumiseksi.

### Muuta

ParBa kuuluu LounaSulkaan, jonka toiminnassa ollaan aktiivisesti mukana jatkossakin. Yhteydenpito Liittoon on myös aktiivista.

Valmennusleirejä järjestetään mahdollisuuksien mukaan 2-3 vuoden aikana ja valmentajiksi pyritään saamaan Iikka Heino, Valtteri Nieminen ja muita alueen tunnettuja nimiä.

Yhteistoimintaa järjestetään myös Toimintakeskus Kiikarin sekä muiden vastaavien paikallisten toimijoiden kanssa.

## Varainhankinta

Varainhankintaa seura hoitaa mm. seuraavilla tavoilla:

* Kaupungin avustukset ja muut sponsorit
* Kilpailujen järjestäminen ja mainosten myynti kisoihin
* Jäsen- ja pelimaksut
* Tyky-toiminnan järjestäminen muun muassa paikallisille yrityksille

Paraisilla 25.8.2021

Paraisten Badminton ry:n johtokunta